Intră acum și în grupul de
Primarul comunei Berchișești, Zenovia Violeta Țăran a anunțat, joi, că a semnat contractul de achiziție publică a lucrărilor privind realizarea obiectivului de investiții „Construirea rețelei inteligente de distribuție a gazelor naturale în comuna Berchișești”, elaborat de către Asociația de Dezvoltare Intercomunitară Berchișești-Drăgoiești-Ciprian Porumbescu.
„Acest proiect prevede racordarea la rețeaua de gaze a celor trei comune vecine, investiția constând în serviciile de avizare, autorizare, proiectare, verificare și execuție a tuturor lucrărilor aferente. Racordarea comunei noastre la rețeaua de alimentare cu gaze naturale va aduce o serie de beneficii concrete pentru viața localnicilor”, a spus primarul.
Ea a subliniat că în primul rând locuitorii din Berchișești vor avea acces la energie mai ieftină, gazele fiind o opțiune mai economică pentru încălzirea locuințelor și producerea energiei electrice, comparativ cu alte surse de energie.
De asemenea, comunitatea va dispune de o sursă de căldură și energie convenabilă și eficientă, îmbunătățind astfel fundamental confortul locuințelor și, implicit, al oamenilor, a adăugat Violeta Țăran.
„Realizarea acestui obiectiv de investiții va conferi și creșterea valorii proprietăților din comuna Berchișești, prin dinamizarea atractivității zonei pentru investitori. Sunt foarte bucuroasă pentru semnarea acestui contract, alimentarea cu gaze naturale a comunei noastre fiind cel mai important proiect derulat până acum în Berchișești, valoarea acestuia fiind de 75 milioane lei”, a mai spus primarul.
Violeta Țăran a precizat că finalizarea acestui demers va avea ca rezultat majorarea siguranței și stabilității energetice a comunității, fapt ce va atrage, în consecință, dezvoltarea exponențială a calității vieții locuitorilor.